Laget kunst av hatefulle meldinger om Caitlyn Jenner
– Jeg tror ikke jeg hadde klart å skrive ned så mye hat edru, sier Conor Collins til VG, om prosjektet der han gikk gjennom alle kommentarene som omhandler Caitlyn Jenner og hennes kjønnsskifte. Det var 1. juni 2015 at realitystjernen Bruce Jenner viste seg som kvinne for første gang, på forsiden av magasinet Vanity Fair. Magasinforsiden med sitatet «Call me Caitlyn» ble en viral hit, og det allerede mye omtalte kjønnsskiftet genererte voldsomme reaksjoner – på godt og vondt. Den Manchester-baserte kunstneren Conor Collins har samlet drapstruslene, hetsen og de stygge kommentarene på Twitter, og satt de sammen til et vakkert portrett av Jenner, som han postet på Twitter, og som denne uken ble vist på Buzzfeed. – Jeg beundrer det Caitlyn har gjort, og hvordan hun bruker sin posisjon og sine privilegier til å gjøre en forskjell, sier Collins til VG.Collins forteller videre at nysgjerrigheten hans rundt Jenner førte ham til Twitter-profilen hennes. – Jeg ble skremt av noen av kommentarene. Da jeg så dem ønsket jeg å vise det frem, fordi dette er en realitet transseksuelle personer lever med hver dag, sier han, og fortsetter: – Det var grusomt å måtte finne og skrive ned meldingene fra Twitter på lerretet, og på et tidspunkt måtte jeg åpne en flaske whisky for å komme meg gjennom det. Bildet spredte seg raskt, og Collins forteller at responsen stort sett har vært positiv. Likevel har han mottatt noen hatefulle e-poster fra folk som sier de hater det transseksuelle miljøet eller hater han. – Jeg vet ikke om Caitlyn har sett det selv ennå, men det ville vært interessant å vite hva hun synes om det, sier han. Han forteller at han ønsker å rette søkelyset mot vold mot transseksuelle, og peker på en hendelse i USA lørdag, der en transseksuell kvinne ble funnet død etter å ha blitt overkjørt flere ganger av en SUV, på en parkeringsplass i Kansas, Missouri. Kvinnen er nummer 17 i statistikken over drap på transseksuelle kvinner i USA så langt i år, og bare den siste uken skal fire personer ha blitt drept, melder The Guardian. Les også: Caitlyn Jenner på liste over verdens mektigste kvinner
Kunstneren Conor Collins har laget et portrett av Caitlyn Jenner – kun satt sammen av hatefulle Twitter-meldinger andre har skrevet.